«Norsk» kokk på stjerneliste
Danske Esben Holmboe Bang, sjefkokk på kritikerroste Maaemo i Oslo, er tatt med på familietreet over hvilke personer i verden som har størst påvirkning på mattrender. Den nye Time-utgaven heter «The Gods of Food: Meet the People Who Influence What (and How) You Eat». Tretten personer trekkes frem som «matguder», mens en rekke andre, deriblant Holmboe Bang, omtales som innflytelsesrike kokker. Om Maaemo-sjefen heter det at René Redzepi muligens er den mest innflytelsesrike kokken i Skandinavia, men en annen danske i nabolandet Norge, står for et veldig originalt uttrykk. Esben Holmboe Bang jubler rolig over omtalen. - Jeg er stolt, og det er et flott selskap, sier den danske stjernekokken som imponerte alle da Maaemo suste inn i Michelin-guiden med to stjerner kort tid etter at restauranten åpnet. - Hvordan vil du påvirke hva folk spiser? - Jeg vil ikke bestemme hva folk skal spise, men jeg håper at jeg bidrar til at folk blir bevisste på hva de spiser. Så synes jeg folk må huske på at vi bor et område av verden med en unik fauna og natur som gir oss fantastiske smaker, sier Holmboe Bang. På listen over de tretten «matgudene» finner man blant matkritikere, kokebokforfattere og entreprenører, også flere kokker. Vil du teste maten hos Times «gudekokker» gjelder følgende liste: Alex Atala finner du på D.O.M. i São Paulo, Brasil. René Redzepi er sagnomsust kokk på Noma i København. David Chang står bak en rekke spisesteder: Momofuku Noodle Bar, Momofuku Ssäm Bar, Má Pêche, Milk Bar og Momofuku Ko i New York, samt Momofuku Seiôbo i Sydney, Australia. Albert Adria jobbet i sin tid på verdensberømte El Bulli, nå får du hans signaturer blant annet på Tickets i Barcelona.
Time Magazine har laget en oversikt over verdens mest innflytelsesrike kokker. På listen står en kokk som jobber i Norge.